তালাল আসাদ তাঁহার বক্তৃতামালা শুরু করিয়াছেন ইংরাজি ২০০১ সালের ১১ সেপ্টেম্বর তারিখের ঘটনা বা দুর্যোগ হইতে। সারা জাহানের মুসলমান জনগণও – বিশেষ মার্কিন যুক্তরাষ্ট্রে বসবাসরত সংখ্যালঘু মুসলমান সমাজের – কপালে এই ঘটনা আরো বড় দুর্যোগ আকারে হাজির হইয়াছে। কারণ এই দুর্যোগকে একদিকে দেখা হইতেছে সন্ত্রাসবাদের দৃষ্টান্ত হিসাবে। অন্যদিকে ইহার সহিত মুসলমান সমাজ কোন না কোনভাবে – শুদ্ধ ব্যক্তি আকারে নহে, আগাপাশতলা সমাজ হিসাবেই – জড়িত বলিয়া দোষারোপ করা হইতেছে। অনেকেই বলিয়াছেন সন্ত্রাসবাদ জিনিশটা খোদ এসলাম ধর্মের অন্তরেই প্রোথিত রহিয়াছে। অর্থাৎ ইহা এসলামের স্বভাবের মধ্যেই পাওয়া যায়। সুতরাং সন্ত্রাসবাদের হাত হইতে রক্ষা পাইতে হইলে এই অশুদ্ধ এসলাম ধর্মকে শুদ্ধ করিতে হইবে। এই শুদ্ধি অভিযানের দায়িত্ব – পাশ্চাত্য জগতের পক্ষে – লইয়াছে বর্তমান দুনিয়ার শ্রেষ্ঠ শক্তি মার্কিন যুক্তরাষ্ট্র।